Nina Grünfeld

Nina Frederikke Grünfeld (født 1966) er en norsk filmregissør, forfatter og tidligere leder i fagforbundet Norske Filmregissører (NFR). 

 Bakgrunn 
Grünfeld studerte massekommunikasjon, øststatskunnskap, film og TV i Oslo og har en bachelorgrad i filmregi fra Dramatiske Institutet i Stockholm. Hun er professor ved Høgskolen i Innlandet.

Hun er datter av Berthold Grünfeld. 

 Virke 
Hun var tidligere forsknings- og utviklingssjef ved Westerdals School of Communication. Grünfeld har hatt styreverv i en rekke kunst- og kulturinstitusjoner. Hun eier og driver filmproduksjonsselskapet Gründer Film i Oslo.

To av filmene i Nina Grünfelds filmografi er dokumentarer om hennes far, psykiateren Berthold Grünfeld. Den første handler om hans barndom og bakgrunnshistorie. Den andre om hans siste leveår. 

I 2015 lanserte hun det veldedige smykkeprosjektet Coexista på Nobels Fredssenter i Oslo. Overskuddet av salget gikk til bekjempelse av islamofobi, antisemittisme og ekstremisme. 12. januar 2019 mottok Nina Grünfeld Blanche Majors forsoningspris for sitt arbeid.

Hennes dokumentarfilm Ninas barn, som også er utgitt i bokform, handler om det jødiske barnehjemmet i Oslo under andre verdenskrig. Faren hennes, Berthold Grünfeld, var et av barna der. Nina Grünfeld er oppkalt etter bestyrerinnen Nina Hasvoll Meyer som ble som en mor for barnehjemsbarna.

I dokumentarserien Alexia vs. verden fulgte hun den omstridte forfatteren Alexia Bohwim. Filmprosjektet startet i 2014 og hadde premiere på TV3 11. juni 2018. Prosjektet ble støttet av Norsk filminstitutt. Grünfeld har uttalt til media at hun tar sikte på å følge Bohwim i ytterligere 10–15 år.

I 2019 arbeidet hun med en kort-dokumentar om en jødisk bønnebok som forsvant under krigen og ble funnet av en kristen prest og overlevert i 2015 til Det mosaiske trossamfunn i Oslo.

I 2020 utga hun boken Frida - Min ukjente farmors krig. Boken handler om hennes jødiske farmor som var en fattig prostituert i Tsjekkoslovakia og som ble deportert til Auschwitz og drept i konsentrasjonsleiren Ravensbrück i april 1945.Guri Hjeltnes: Leserne mister nesten pusten - VG 13. mars 2020Cathrine Krøger: Rystende om prostituert farmor - Dagbladet 20. mars 2020Ingunn Økland: Verdenshistorien sett fra rennesteinen - Aftenposten /Lørdag 14. mars 2020  

 Bøker 
2014: Hvor går dokumentaren? Nye tendenser i film, fjernsyn og på nett
2015: Ninas barn, Kagge Forlag – ISBN 9788248916499
2020: Frida – Min ukjente farmors krig, Aschehoug – ISBN 9788203266058

 Filmer og TV-produksjoner 
 1993: Lang og tro tjeneste (kortfilm)
 1996: Syndig sommer (novellefilm)
 1996–2000: Familiesagaen de syv søstre (TV-dramaserie) – Grünfeld var en av flere episoderegissører
 1998: Mellom min mors ben (kortfilm)
 2002: Mens du står utenfor (kortfilm)
 2005: Grünfeld – ukjent opphav (dokumentar) – vist på TV2
 2008: Den døende doktoren (dokumentar) – vist på TV2
 2015: Ninas barn (dokumentar) – vist på NRK
2018: Alexia vs. verden (TV- og nettserie) – vist på TV3/Viafree)
2021: Cheiderboken (animert kortdokumentarfilm)

 Referanser 

 Eksterne lenker 


Kategori:Norske filmregissører
Kategori:Fødselsdato ikke oppgitt